b"\n_START_ARTICLE_\nGiacomo Antonio Perti\n_START_SECTION_\nBiografia\n_START_PARAGRAPH_\nVa n\xc3\xa9ixer  a Bolonya, d'una fam\xc3\xadlia origin\xc3\xa0ria de Crevalcore, a Em\xc3\xadlia-Romanya, i fou fill de Vincenzo Perti i Angiola Beccantini. Estudi\xc3\xa0 cant, clavec\xc3\xad, viol\xc3\xad i contrapunt (composici\xc3\xb3), de primer amb el seu oncle Lorenzo Perti, mestre de capella des de 1655, i posteriorment amb Rocco Laurenti i Petronio Franceschini. Durant aquest per\xc3\xadode estudia igualment gram\xc3\xa0tica als jesu\xc3\xaftes._NEWLINE_Als disset anys compongu\xc3\xa9 les seves primeres obres, un motet, una missa, i un magn\xc3\xadficat. Poc despr\xc3\xa9s, el 1679, escrigu\xc3\xa9 el tercer acte de l'\xc3\xb2pera Atide i l'oratori Santa Serafina e Santa Sabina. El maig del 1681 va ser adm\xc3\xa8s a la prestigiosa Acad\xc3\xa8mia Filharm\xc3\xb2nica de Bolonya (Accademia dei Filarmonici), i a l'octubre es trasllad\xc3\xa0 a Parma per a continuar-hi l'estudi del contrapunt i de la m\xc3\xbasica religiosa amb Giuseppe Corso Celano. _NEWLINE_El 1682 marxa cap a M\xc3\xb2dena on compongu\xc3\xa9 el drama L'Oreste, i despr\xc3\xa9s continu\xc3\xa0 cap a Ven\xc3\xa8cia el 1683 on escrigu\xc3\xa9 el seu Coriolano. El 1690, va ser elegit per unanimitat Mestre de capella de la catedral de San Pietro, el c\xc3\xa0rrec que tamb\xc3\xa9 havia tingut el seu oncle. Hi romangu\xc3\xa9 durant seixanta anys. El 1696 esdevingu\xc3\xa9 mestre de capella d'una altra esgl\xc3\xa9sia bolonyesa, la Collegiata di San Petronio, vacant per la defunci\xc3\xb3 de Giovanni Paolo Colonna l'any precedent i en la qual fou succe\xc3\xaft per Angelo Caroli. Entre altres alumnes tingu\xc3\xa9 als bolonyesos Luca Antonio Predieri,  Giuseppe Maria Jacchini, Paolo Bedeschi (castrat), Giuseppe Aldovrandini._NEWLINE_P\xc3\xa8rti va ser escollit \xc2\xabPr\xc3\xadncep de les Filharm\xc3\xb2niques\xc2\xbb (Principi de' Filarmonici, una funci\xc3\xb3 honor\xc3\xadfica anual) el 1687, 1693, 1697, 1705 i 1719.\n_START_SECTION_\nObres\n_START_PARAGRAPH_\nGiacomo P\xc3\xa8rti \xc3\xa9s reconegut principalment per la seva m\xc3\xbasica sacra i les \xc3\xb2peres; es dedic\xc3\xa0 gaireb\xc3\xa9 exclusivament a la composici\xc3\xb3 vocal, i deix\xc3\xa0 poques obres instrumentals. Va compondre una s\xc3\xa8rie d'oratoris i cantates. La seva producci\xc3\xb3 de m\xc3\xbasica sagrada \xc3\xa9s considerable: m\xc3\xa9s de 120 Salms, 54 motets, 28 misses, 83 versetti. Deix\xc3\xa0 prop de 150 cantates per a solista. Es considera que el seu estil musical fou influenciat per Giacomo Carissimi, Antonio Cesti i Luigi Rossi."